b'\n_START_ARTICLE_\nSirijos ginkluotosios paj\xc4\x97gos\n_START_SECTION_\nTarptautiniai gin\xc4\x8dai\n_START_PARAGRAPH_\nNuo 1967\xc2\xa0m. dauguma Golano auk\xc5\xa1tum\xc5\xb3 (tai pietvakari\xc5\xb3 Sirijos dalis) okupuota ir valdoma Izraelio. Nuo 1973\xc2\xa0m. paliaub\xc5\xb3 linijos nepa\xc5\xbeeid\xc5\xbeia n\xc4\x97 viena pus\xc4\x97, konflikt\xc5\xb3 prie jos buvo labai nedaug. Sirija nepripa\xc5\xbe\xc4\xafsta Izraelio kaip valstyb\xc4\x97s._NEWLINE_Sirija ir Libanas oficialiai skelbia, kad Izraelio aneksuotos \xc5\xa0ebaa fermos (angl. Shebaa farms) \xc5\xa1iauriniame Golane i\xc5\xa1 tikr\xc5\xb3j\xc5\xb3 yra Libano teritorija, tod\xc4\x97l Izraelis n\xc4\x97ra visi\xc5\xa1kai i\xc5\xa1ved\xc4\x99s kariuomen\xc4\x97s i\xc5\xa1 Libano teritorijos. Izraelis ir Jungtin\xc4\x97s Tautos su tuo nesutinka, skelbia, kad \xc5\xa0ebaa rajonas yra Golano auk\xc5\xa1tum\xc5\xb3 teritorija, kuri\xc4\x85 JTO laiko Izraelio okupuota teritorija, o Izraelis po aneksijos laiko sava teritorija._NEWLINE_1976\xc2\xa0m. Libano prezidentas pakviet\xc4\x97 Sirijos kariuomen\xc4\x99 \xc4\xaf Liban\xc4\x85, kad \xc5\xa1i palaikyt\xc5\xb3 Libano vyriausyb\xc4\x99 prie\xc5\xa1 mai\xc5\xa1tavusius Palestinos i\xc5\xa1laisvinimo organizacij\xc4\x85 ir Libano paj\xc4\x97gas. Sirijos kariuomen\xc4\x97 Libane i\xc5\xa1buvo vis\xc4\x85 Libano pilietin\xc4\xaf kar\xc4\x85, \xc4\x97m\xc4\x97 kontroliuoti gana didel\xc4\x99 teritorijos dal\xc4\xaf, var\xc5\xbeydamasi su Izraeliu, kuris Libano pilietinio karo metu nuo 1978\xc2\xa0m. buvo u\xc5\xbe\xc4\x97m\xc4\x99s Libano pietus. 1990\xc2\xa0m., pasibaigus Libano pilietiniam karui, Sirijos kariuomen\xc4\x97 iki 2005\xc2\xa0m. liko Libane, kas fakti\xc5\xa1kai buvo karin\xc4\x97 \xc5\xa1ios \xc5\xa1alies okupacija. 2005\xc2\xa0m., po vie\xc5\xa1\xc5\xb3 protest\xc5\xb3 ir tarptautinio spaudimo Sirijos kariuomen\xc4\x97 buvo i\xc5\xa1vesta._NEWLINE_Sirija taip pat laiko Piet\xc5\xb3 Turkijos Hatajaus provincij\xc4\x85 (vadinam\xc4\x85 Iskanderoun ar Alexandretta) Sirijos teritorija, kuri yra okupuota, nes j\xc4\x85 dar kolonijiniais laikais Pranc\xc5\xabzija perleido Turkijai. Ta\xc4\x8diau d\xc4\x97l \xc5\xa1io dalyko nekovojama, o valdant Bashar al-Asad ger\xc4\x97jan\xc4\x8di\xc5\xb3 Sirijos ir Turkijos santyki\xc5\xb3 fone gin\xc4\x8das d\xc4\x97l Hatajaus atrodo u\xc5\xbemir\xc5\xa1tas, nors Sirija n\xc4\x97ra paskelbusi, kad jos pozicija b\xc5\xabt\xc5\xb3 pasikeitusi.\n_START_SECTION_\nModernizacija\n_START_PARAGRAPH_\nPaskutiniais metais Sirija i\xc5\xa1 Rusijos pirko \xc5\xa1iuolaikinius ginklus, tokius kaip prie\xc5\xa1tankin\xc4\x97s ir zenitin\xc4\x97s raketos, kurios turi padidinti Sirijos ginkluot\xc5\xb3j\xc5\xb3 paj\xc4\x97g\xc5\xb3 galimybes. 2008\xc2\xa0m. rugs\xc4\x97j\xc4\xaf Sirija ketino pirkti Rusijoje naikintuvus MiG-29SMT, zenitines kovos ma\xc5\xa1inas Pancir S1E, taktines raketas Iskander, reaktyvinius mokomuosius l\xc4\x97ktuvus Jak-130, du \xe2\x80\x9eAm\xc5\xabro\xe2\x80\x9c klas\xc4\x97s povandeninius laivus._NEWLINE_Rusija planuoja TSRS laik\xc5\xb3 laivyno bazavimo punkt\xc4\x85 Tartuso uoste paversti nuolatine karinio j\xc5\xabr\xc5\xb3 laivyno baze. RIA Novosti prane\xc5\xa1\xc4\x97, kad Tartuse bazuojasi 10 Rusijos karo laiv\xc5\xb3, kol baz\xc4\x97 ple\xc4\x8diama. Izraelis ir JAV parei\xc5\xa1k\xc4\x97, kad jie yra prie\xc5\xa1 tolesn\xc4\xaf ginkl\xc5\xb3 pardavim\xc4\x85 Sirijai, nes b\xc5\xabg\xc5\xa1tauja, kad ginklai gali patekti \xc4\xaf Iran\xc4\x85 ar atitekti Hezbollah kovotojams Libane.\n_START_SECTION_\nSirijos armija\n_START_PARAGRAPH_\nSirijos armija yra dominuojanti ginkluot\xc5\xb3j\xc5\xb3 paj\xc4\x97g\xc5\xb3 \xc5\xa1aka. Jos atstovai u\xc5\xbeima daugum\xc4\x85 vadovaujan\xc4\x8di\xc5\xb3 post\xc5\xb3 ginkluot\xc5\xb3j\xc5\xb3 paj\xc4\x97g\xc5\xb3 vadovyb\xc4\x97je, armija turi daugiausia kareivi\xc5\xb3 (80% viso ginkluot\xc5\xb3j\xc5\xb3 paj\xc4\x97g\xc5\xb3 personalo)._NEWLINE_1985\xc2\xa0m. armija tur\xc4\x97jo 396 000 kari\xc5\xb3 (dar 300 000\xc2\xa0\xe2\x80\x93 rezervas). Armij\xc4\x85 sudaro 11 divizij\xc5\xb3. Tobulinant armijos strukt\xc5\xabr\xc4\x85 buvo suformuota speciali\xc5\xb3j\xc5\xb3 paj\xc4\x97g\xc5\xb3 divizija, o kitos divizijos sujungtos \xc4\xaf tris korpusus.'